**ELŐTERJESZTÉS**

**Körmend város Önkormányzata Képviselő-testülete 2016. október 4-i ülésére**

**Tárgy:** helyi népszavazásról szóló rendelet megalkotása

Tisztelt Képviselő-testület!

A Képviselő-testület 2016. augusztusi ülésén egyszer már tárgyalt e tárgyban előterjesztést.

Az előzmények:

2014. január 18-án hatályba lépett a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.), ezzel egyidejűleg hatályon kívül helyezésre került az országos népszavazásról és népi kezdeményezésről szóló 1998. évi III. törvény.

Az Nsztv. – többek között – rögzíti a helyi népszavazás kezdeményezésére (III. Fejezet) és a helyi népszavazási eljárásra (VI. Fejezet) vonatkozó szabályokat. A helyi népi kezdeményezés jogintézménye megszűnt.

Korábban a helyi önkormányzatokról szóló törvény adott felhatalmazást arra, hogy a képviselő-testület önkormányzati rendeletben szabályozza a helyi népszavazás és népi kezdeményezés további feltételeit, az eljárás rendjét. Körmend így alkotott is saját rendeletet e tárgyban, amely alkalmazásra azonban soha nem került.

Az önkormányzati törvény vonatkozó rendelkezésének hatályvesztésével megszűnt az önkormányzati rendeletalkotásra való felhatalmazás, az Önkormányzatoknak az Nsztv. 92. § -a csak arra ad már lehetőséget, **hogy rendeletben szabályozza a helyi népszavazás kezdeményezéséhez szükséges választópolgárok számát,** ami nem lehet kevesebb a választópolgárok tíz százalékánál és nem lehet több a választópolgárok huszonöt százalékánál.

Vas megyében e tárgyban az alábbi szabályozások élnek:

* Szombathely: a választópolgárok 15%-ában van megállapítva a helyi népszavazás kezdeményezéséhez szükséges választópolgárok száma,
* Sárvár: választópolgárok 20%-ában van megállapítva a helyi népszavazás kezdeményezéséhez szükséges választópolgárok száma,
* Kőszeg: választópolgárok 15%-ában van megállapítva a helyi népszavazás kezdeményezéséhez szükséges választópolgárok száma,
* Zalalövő: választópolgárok 15%-ában van megállapítva a helyi népszavazás kezdeményezéséhez szükséges választópolgárok száma,
* Siófok: választópolgárok 25%-ában van megállapítva a helyi népszavazás kezdeményezéséhez szükséges választópolgárok száma,

Minden település tehát egyedileg dönt a helyi népszavazás kezdeményezéséhez szükséges választópolgárok számáról, van példa a 10% és a 25%-os mérték, és az azok közé eső mértékek előírására is.

Ahogy korábban is jeleztük, a helyi népszavazás iránti kezdeményezésnek számában reprezentatívnak kell lennie. A helyi népszavazás ugyanis akkor érvényes, ha azon a választópolgárok több mint fele érvényesen szavazott, és akkor eredményes, ha az érvényesen szavazó választópolgárok több mint fele a megfogalmazott kérdésre azonos választ adott.

Körmenden ez azt jelenti, hogy több mint 4700 embernek kell elmennie a helyi népszavazás kapcsán a választásra ahhoz, hogy az érvényes legyen. A kezdeményezők számában megjelenő reprezentativitás mindenképpen előrevetíti a népszavazás érvényességéhez szükséges választói létszámban megjelenő erőt, vagy annak hiányát. Függetlenül attól, hogy hány %-ban húzza meg a Képviselő-testület a kezdeményezéshez szükséges létszámot, a választóknak azzal is tisztában kell lenniük, hogy milyen törvényi érvényességi és eredményességi kritériumai vannak a népszavazásnak, amelyek arra tekintettel kerültek egyébként meghatározásra, hogy helyi népszavazáskor a választók döntenek a Képviselő-testület helyett a Testület hatáskörébe tartozó kérdésben.

Ismételten hangsúlyozni szeretném, hogy helyi népszavazást csak képviselő-testületi hatáskörbe tartozó kérdésben lehet tartani, minderre a felettes szerv is felhívta a figyelmet.

A fentiek alapján javaslatot teszünk a helyi népszavazásról szóló önkormányzati rendelet rendelet-tervezet megalkotására. Mivel a törvényi felhatalmazás csak egy kérdésben enged jogalkotást az Önkormányzatoknak, így a korábbi rendelethez képest ez a rendelet értelemszerűen szűkre szabott.

TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL

Rendelet-tervezet valamennyi jelentős hatása, különösen Társadalmi, gazdasági hatás és költségvetési hatás: A helyi népszavazásra vonatkozó szabályozást felváltja a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (Nsztv.), amely egyértelművé teszi a jogalkalmazást. Az Nsztv. szabályait, helyi népszavazás kezdeményezéséhez szükséges választópolgárok száma tekintetében az önkormányzati rendelet egészíti ki.

Környezeti, egészségügyi következmények: nincs.

Adminisztratív terheket befolyásoló hatás: nincs.

A jogszabály megalkotásának szükségessége, a jogalkotás elmaradásának várható következményei: Az önkormányzati törvénynek a helyi népszavazás és népi kezdeményezés részletes szabályaira vonatkozó, önkormányzati rendeletalkotásra irányuló felhatalmazó rendelkezése hatályát vesztette, erre tekintettel a hatályos önkormányzati rendelet hatályon kívül helyezése szükséges. A 2014. január 18-án hatályba lépett Nsztv. 92. §-a a helyi népszavazás kezdeményezéséhez szükséges választópolgárok számának meghatározását utalja a képviselő-testület rendeletalkotási hatáskörébe.

A rendelet alkalmazásához szükséges feltételek: Személyi: rendelkezésre áll Szervezeti: rendelkezésre áll Tárgyi: rendelkezésre áll Pénzügyi: rendelkezésre áll

Körmend, 2016. szeptember 27.

**Dr. Stepics Anita**

**jegyző**

**KÖRMEND VÁROS ÖNKORMÁNYZATA KÉPVISELŐ-TESTÜLETÉNEK …../2016. (……….) önkormányzati rendelete**

**a helyi népszavazásról**

Körmend Város Önkormányzatának Képviselő-testülete az Alaptörvény 32. cikk (2) bekezdésében és a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. § Helyi népszavazást a település választópolgárai 20 %-ának megfelelő számú választópolgár kezdeményezhet.

Záró rendelkezések

2. § E rendelet hatályba lépésével egyidejűleg hatályát veszti Körmend Város Önkormányzata Képviselő-testületének a helyi népszavazásról és népi kezdeményezésről szóló 3/1992. (III.03.) önkormányzati rendelete.

**Körmend, 2016. október 4.**

Bebes István sk. Dr. Stepics Anita sk.

polgármester jegyző